Անդրեյ Խոմուտով

Անդրեյ Վալենտինովիչ Խոմուտով (, ), ռուս և խորհրդային հոկեյիստ (հարձակվող)։ ԽՍՀՄ սպորտի վաստակավոր վարպետ (1982)։ Օլիմպիական խաղերի եռակի չեմպիոն, աշխարհի ու Եվրոպայի յոթակի չեմպիոն։ 2014 թվականին ընդգրկվել է Հոկեյի միջազգային ֆեդերացիայի փառքի սրահում։

Կենսագրություն 
Անդրեյ Խոմուտովը ծնվել է 1961 թվականի ապրիլի 21-ին Ռուսաստանի Յարոսլավլ քաղաքում։ Հոկեյով զբաղվել սկսել է հայրենի քաղաքում։ Գորկովոյի մարզական տիպի գիշերօթիկ դպրոցի մարզիչ Վլադիմիր Պետրովիչ Սադովնիկովի սանն է։ ԽՍՀՄ զինված ուժեր զորակոչվելուց հետո Խոմուտովն սկսել է խաղալ նախ ԲԿՄԱ-ի պատանեկան թիմում, իսկ հետո դարձել է ԲԿՄԱ վարպետների թիմի անդամ։

Անդրեյ Խոմուտովը խաղացել է ԲԿՄԱ (Մոսկվա, 1980-1990) և «Ֆրիբուր-Գոտտերոն» (Շվեյցարիա, 1990-1999) ակումբներում։ ԽՍՀՄ առաջնություններում նա անցկացրել է 417 հանդիպում և հավաքել 344 միավոր (197 տափօղակ + 147 փոխանցում)։

Օլիմպիական խաղերում Անդրեյ Խոմուտովը ոսկե մեդալի է արժանացել երեք անգամ՝ 1984, 1988 և 1992 թվականներին։ Աշխարհի չեմպիոն է դարձել յոթ անգամ (1981, 1982, 1983, 1986, 1989, 1990, 1993), յոթ անգամ էլ հաղթել է Եվրոպայի առաջնությունում (1981, 1982, 1983, 1985, 1986, 1987, 1989)։ 1981 թվականին հաղթել է Կանադայի գավաթի առաջնությունում։ Խոմուտովը ԽՍՀՄ չեմպիոն է դարձել ինն անգամ (1981-1989)։

Մարզական կարիերան ավարտելուց հետո Անդրեյ Խոմուտովն սկսել է աշխատել որպես մարզիչ՝ գլխավորելով շվեյցարական մի շարք ակումբներ։ Ստացել է Շվեյցարիայի քաղաքացիություն։

2007 թվականին Անդրեյ Խոմուտովը վերադարձել է Ռուսաստան, որտեղ մի որոշ ժամանակ գլխավորել է ՆԳՆ հոկեյի թիմը (2007-2008 թվականներ)։ 2008 թվականի մայիսի 5-ից մինչև դեկտեմբերի 29-ը Խոմուտովը եղել է «Սիբիր» հոկեյի թիմի գլխավոր մարզիչը, իսկ 2009 թվականի հոկտեմբերի 16-ից մինչև 2010 թվականի մարտի 24-ը նա եղել է Մոսկվայի «Դինամո» ակումբի գլխավոր մարզիչը։

2010 թվականի հունիսի 24-ին Անդրեյ Խոմուտովը նշանակվել է Աստանայի «Բարիս» ակումբի ու Ղազախստանի հոկեյի տղամարդկանց հավաքականի գլխավոր մարզիչ։ Սակայն թիմն անհաջողություն է կրում Հոկեյի մայրցամաքային լիգայում, տնային խաղերում պարտվում է «Յուրգա» և «Ամուր» ակումբների հետ խաղերում 0:11 ընդհանուր հաշվով։ Դրանից հետո՝ 2011 թվականի հոկտեմբերի 25-ին, «Բարիս» ակումբի հոգաբարձուների խորհուրդը որոշում է ընդունել խզել Խոմուտովի հետ կնքված պայմանագիրը։

Պարգևներ 
 «Աշխատանքային գերազանցության համար» մեդալ (1981)
 «Աշխատանքային արիության համար» մեդալ (1984)
 «Պատվո նշան» շքանշան (1988)
 Պատվո շքանշան (2011)
 Հոկեյի միջազգային ֆեդերացիայի փառքի սրահի անդամ (2014)

Ծանոթագրություններ

Արտաքին հղումներ 
 Անդրեյ Խոմուտով - վիճակագրությունը The Internet Hockey Database կայքում 
 Անդրեյ Խոմուտով - վիճակագրությունը European Ice Hockey Online AB կայքում 

Ռուս հոկեյիստներ
Խորհրդային հոկեյիստներ
Ռուս օլիմպիական չեմպիոններ‎
ԽՍՀՄ օլիմպիական չեմպիոններ